এদিকে পাঁচ মাসের ব্যবধানে নওগাঁর দুজন চালক ও দুজন হেলপার ছিনতাইকারীদের হাতে খুন হওয়ায় শ্রমিকদের মধ্যে তীব্র অসন্তোষ দেখা দিয়েছে। পণ্যবাহী ট্রাকের মালিক, চালক-হেলপার ও ধান-চাল ব্যবসায়ীদের মাঝে আতংক বিরাজ করছে। হত্যাকারীদের গ্রেফতারের দাবিতে নওগাঁর বাস-ট্রাকের বিক্ষুব্ধ শ্রমিকরা রোববার সকাল থেকে বেলা ২টা পর্যন্ত আট ঘন্টা হাপানিয়া এলাকায় নওগাঁ-রাজশাহী মহাসড়ক অবরোধ করেন। টায়ার জ্বালিয়ে বিক্ষোভ প্রদর্শন করা হয়। অবরোধ চলাকালে  মহাসড়কের উভয় পাশে শত শত যানবাহন আটকা পড়লে জনগণকে চরম দূর্ভোগ পোহাতে হয়েছে। পরে রu200c্যাব ও পুলিশের উপস্থিতিতে নওগাঁ জেলা ট্রাক পরিবহণ মালিক গ্রুপ ও জেলা মোটর শ্রমিক ইউনিয়নের নেতৃবৃন্দ শ্রমিকদের সাথে বৈঠক করে দাবি-দাওয়া মেনে নেবার আশ্বাস দিলে অবরোধ তুলে নেয়া হয়।  জানা গেছে, নওগাঁ সদরের মোহনপুরের এনামুল হকের ট্রাক (ঢাকা মেট্রো-ট-১৬-১১৬২) গত শুক্রবার রাতে মুরগির খাবার নিয়ে ঢাকা থেকে পতœীতলার নজিপুরে আসছিল। বঙ্গবন্ধু সেতুর পশ্চিম পাশে ছিনতাইকারীদের খপ্পড়ে পড়ে। সংঘবদ্ধ ছিনতাইকারীরা নওগাঁর আবাদপুর গ্রামের মৃত আমান  মন্ডলের ছেলে চালক দেলোয়ার হোসেন ও চকপ্রসাদ গ্রামের মৃত তোফাজ্জল হোসেনের ছেলে হেলপার আবদুল বারীকে হাত-পা বেঁধে ও মুখে টেপ পেঁচিয়ে শ্বাসরোধে হত্যা করে। পরে বগুড়ার নন্দীগ্রাম উপজেলার রনবাঘার বাঁশের ব্রীজ এলাকায় ডোবায় লাশ ফেলে দেয়। শনিবার বিকালে নন্দীগ্রাম থানা পুলিশ লাশ দুটি উদ্ধার করে শজিমেক হাসপাতাল মর্গে পাঠায়। রোববার সকালে পুলিশ রাজশাহীর বোয়ালিয়া থানার পদ্মা আবাসিক এলাকা থেকে মুরগির খাবারসহ ট্রাকটি উদ্ধার করে। বগুড়ার নন্দীগ্রাম থানার ওসি তোফাজ্জল হোসেন জানান, ট্রাকটি বঙ্গবন্ধু সেতুর পশ্চিম পাশে ছিনতাই হয়।  শ্রমিক নেতৃবৃন্দ তার কাছে ময়নাতদন্ত ছাড়াই লাশ দুটি দাবি করেছিলেন। রোববার দুপুরে ময়নাতদন্ত শেষে লাশ পরিবারের সদস্যদের কাছে হস্তান্তর করা হয়। নিহত চালক ও হেলপারের লাশ নওগাঁয় নিজ নিজ বাড়িতে পৌঁছলে এলাকায় শোকের ছায়া নেমে আসে। স্বজনদের আহাজারিতে পরিবেশ ভারি হয়ে উঠে।    অন্যদিকে মহাসড়কে ছিনতাইকারীদের হাতে পণ্যবাহী ট্রাক চালক-হেলপার খুনের সাথে জড়িত সংঘবদ্ধ ছিনতাইকারীদের গ্রেফতার, মহাসড়কে যাতায়াতের সময় ট্রাকের চালক হেলপারদের নিরাপত্তা নিশ্চিতকরণ, পণ্যবাহী ট্রাকগুলোতে হাইওয়ে পুলিশের মাধ্যমে যথাযাথ  নিরাপত্তা প্রদানের দাবী জানিয়ে বিক্ষুব্ধ শ্রমিকরা সকাল থেকে বেলা ২টা পর্যন্ত নওগাঁ-রাজশাহী মহাসড়কের হাপানিয়া এলাকায় অবরোধ দেন। মহাসড়কে ট্রাক ও অন্যান্য যানবাহন রেখে ও টায়ার জ্বালিয়ে বিক্ষোভ প্রদর্শন ও খুনিদের গ্রেফতার দাবি করেন। পরে শ্রমিক, ব্যবসায়ী ও প্রশাসনের মধ্যস্থাতায় আট ঘন্টা পর অবরোধ প্রত্যাহার হয়।    নওগাঁ জেলা ট্রাক পরিবহণ মালিক গ্রুপের নেতৃবৃন্দ মাত্র পাঁচ মাসের ব্যবধানে আবারও চালক-হেলপার ছিনতাইকারীদের হাতে খুন হওয়ায় পুলিশ ও হাইওয়ে পুলিশের গাফিলতিকে দায়ি করেন। তারা বলেন, প্রশাসন ২/১ দিনের  মধ্যে মহাসড়কে ট্রাক চালক ও হেলপারদের নিরাপত্তা ব্যবস্থা জোরদার ও খুনিদের গ্রেফতার করতে না পারলে ট্রাক পরিবহণ মালিক গ্রুপ অন্যান্য সংগঠনকে সাথে নিয়ে লাগাতার পরিবহণ ধর্মঘটসহ কঠোর আন্দোলন কর্মসূচি দিতে বাধ্য হবেন। অন্যদিকে পরবর্তী আন্দোলন কর্মসূচি ঘোষণা করতে আজ সোমবার সন্ধ্যায় নওগাঁ জেলা ট্রাক পরিবহণ মালিক গ্রুপ, সড়ক পরিবহণ মালিক গ্রুপ, ধান-চাল আড়তদার ও ব্যবসায়ী সমিতি, জেলা চাউল কল মালিক গ্রুপসহ জেলার সকল ব্যবসায়ী এবং পরিবহণ সংগঠনের যৌথ জরুরি সভা আহবান করা হয়েছে।